  Майя Бывальцева Удмуртия Приволжск федерал округысь улосвылъёс пӧлысь нырысетӥез лулчеберет кылёсбуръя синпелетъёслэсь реестрзэс кылдытӥз. Отчы 305 объектъёс пыртэмын. Со сярысь 21-тӥ тулыспалэ ивортӥз элькунысь лулчеберетъя кылёсбурысь объектъёсты кун ласянь утёнъя агентстволэн кивалтӥсез Юрий Перевозчиков. Лулчеберетъя кылёсбурысь объектъёсты кун ласянь утён удыслэн умой ужамезлэн одӥгез валтӥсь возьматэтэз Россилэн азьмуртэзлэсь косэмъёссэ быдэстонэн герӟаськемын. <…> Одӥгзэ соос пӧлысь, Росси Федерацилэн лулчеберетъя кылёсбурысьтыз объектъёслэсь Огъя кун реестрзэс кылдытонэз, элькунмы Приволжск федерал округысь вань улосвылъёс пӧлысь нырысетӥез быдэстӥз элькунысь лулчеберетъя кылёсбурысь объектъёсты кун ласянь утёнъя агентстволэн кивалтӥсез Юрий ПеревозчиковСолэн верамезъя, объектэз реестре пыртыны капчи ӧвӧл. Со понна юртлэн кузёез луыны кулэ, нош солэн ваньбуретсэ реестре пыртыны мылкыдыз. Кылсярысь, Успенской черк, Юрий Перевозчиковлэн верамезъя, вань возьматэтъёсъя ужкагазэ пыртэмын луыны быгатэ, но али ке но кунэн утён улэ басьтымтэ. «Со Иван Чарушинлэн (Свято-Михайловской соборлы но ӵектос лэсьтӥз — ред.) объектэз, одӥгез шер пумиськылӥсь черк, бер гинэ пуктэмын, 1916-тӥ арын. Паймымон, кызьы со утӥськем, <…> но объектэз реестре пыртон куриськонъя луэ», — валэктӥз Удмуртиысь лулчеберетъя кылёсбурысь объектъёсты кун ласянь утёнъя агентстволэн кивалтӥсез. Недвижимостез реестре пыртон понна куриськонэн агентствое вазиськыны быгатэ котькуд адями яке юридик огазеяськон. Юрий Перевозчиковлэн верамезъя, отын умоез но вань: ватсаса возьман, туристъёслы учкымон луон, элькун понна инлык. Но кузёос понна умойтэмез но вань: лулчеберет кылёсбурысь объектъёсын вань тупатъян-выльдон но ӵектос лэсьтон ужъёс лулчеберетъя министерствоен дунъясько но мукет со выллем объектъёслэсь дуногес усё. Юрий Перевозчиков верамъя, черк пумысен пумкылъян кутыны кулэ Епархия. Ӵапак отын мед малпаськозы, кулэ-а соослы юрттэт Ижкарысь аспӧртэм пу юртэз утёнын. Тегъёс: Мерлык Лулчеберет Ижкар Удмуртия черк синпелет ЮрийПеревозчиков  